Joni
Chapter 17
Sa masu tiko o Jisu ni sa rai cake tiko ki Lomalagi ka vaka: "Tamaqu sa lako mai na auwa, Mo ni vakacerecerea na Luvemuni, me vakacerecerei Kemuni talega na Luvemuni.
2 "Ni Kemuni sa solia Vua na lewa kecega ena vuku ni ka vakayago kecega, me solia kina o Koya na bula Sega ni mudu vei ira kecega o ni sa solia vei Koya.
3 "Oqo, na bula sega ni mudu, mera kilai Kemuni na Kalou Dina Duadua ga, kei Jisu Karisito o Koya o ni a tala mai.
4 "Au sa vakacerecerei kemuni mai vuravura, Au sa vakaotia na cakacaka o ni a talai Au mai kina Me'u cakava.
5 "Ia, oqoi Tamaqu, Mo ni vakacerecerei Au vata kei Kemuni, ena veivakacerecerei e a tiko vei Kedaru ni se bera o vuravura.
6 "Au sa vakaraitaka na Yacamuni ki vei ira na tamata, o ni sa solia mai vei Au mai vuravura. Era sa Nomuni, o ni sa soli ira mai vei Au, era sa maroroya na Nomuni vosa.
7 "Oqo era sa kila, ni veika kecega o ni a solia mai vei Au, sa mai vei Kemuni.
8 "Ni'u sa solia vei ira na vosa o ni a solia mai vei Au; era sa taura na vosa ka kila talega Ni'u a lako mai vei Kemuni; era sa vakabauta ni Kemuni sa talai Au mai.
9 "Au sa masulaki ira, Au sa sega ni masulaki vuravura, o ira ga Koni sa solia mai vei Au, ni ra sa Nomuni.
10 'Na ka kece sa Noqu sa Nomuni, kei na ka sa Nomuni sa Noqu, Au sa vakacerecerei ena vukudra.
11 "Oqo, Tamaqu Au sa sega ni tiko e vuravura, o ira ga oqo sa tiko e vuravura, Au sa lako mai oqo vei Kemuni na Tama ni Yalosavasava, Mo ni maroroi ira oqo o ni sa solia mai vei Au ena Yacamuni, me ra dua bau me vaka Daru sa duabau.
12 "Ni'u a tiko vata kei ira mai vuravura, Au sa maroroi ira ena Yacamuni. O ira o ni sa solia mai vei Au, Au sa maroroi ira. Sa sega ni dua vei ira sa yali, vakavo ga na luve-ni-vuni ca, me vakayacori ga kina na i Vola Tabu.
13 "Oqo, Au sa lako mai vei kemuni, na veika oqo Au sa tukuna tiko e vuravura, me tiko kina vei ira na Noqu reki ka me vakataucokotaki vei ira.
14 "Au sa solia vei ira na Nomuni vosa, era sa cati mai vei ira e vuravura baleta ni ra sa sega ni vakavuravura me vaka Au sa sega ni vakavuravura.
15 "Au sa sega ni masu Mo ni kauti ira tani e vuravura, Ia, mo ni maroroi ira ga mai vei koya na vu ni ca.
16 "Era sa sega ni kai vuravura, me vaka ga Au sa sega ni kai vuravura.
17 "Mo ni tawasei ira ena Nomuni dina. Na Nomuni Vosa na dina.
18 "Ni Kemuni sa talai Au ki vuravura, Au sa talai ira kina ki vuravura.
19 "Ena vukudra Au sa tawasei Au, me rawa ni ra tawasei talega kina ena dina.
20 "Au sa sega ni masulaki ira walega na tisaipeli – o ira talega era na vakabauti Au mai ena vuku ni nodra vosa;
21 "Me yaco me ra duavata, me vakataki Kemuni Tamaqu sa tu vei Au, kei Au vei kemuni; me ra duavata kina vei Kedaru, me vakabauta kina o vuravura ni Kemuni sa talai Au mai,
22 "kei na lagilagi o ni sa solia mai vei Au, Au sa solia vei ira, me ra dua bau kina me vaka Daru sa duabau.
23 "Oi Au vei ira oi Kemuni vei Au; mera vakataucokotaki kina me dua, me kila kina o vuravura ni o ni sa talai Au mai, ka o ni sa lomani ira me vaka o ni sa lomani Au.
24 "Tamaqu, sa Noqu gagadre me ra tiko vata kei Au o ira vakayadua o ni sa solia mai vei Au; ni Kemuni sa lomani Au ni se bera ni tauyavutaki o vuravura.
25 "Na Tamaqu Yalododonu! E se sega ni kilai Kemuni o vuravura, oi au sa kilai Kemuni; oqo era sa kila ni Kemuni a talai Au mai.
26 'Au sa vakaraitaka vei ira na Yacamuni, Ka'u na vakaraitaka tiko ga, ni loloma o ni lomani Au kina, me tiko vei ira, kei Au vei ira."
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn